প্রধানমন্ত্রীরদপ্তর
প্রধানমন্ত্রী মোদী উত্তর প্রদেশের সিদ্ধার্থনগরে ৯টি মেডিকেল কলেজ উদ্বোধন করেছেন
সিদ্ধার্থনগর, ইটা, হরদৈ, প্রতাপগড়, ফতেপুর, দেওরিয়া, গাজীপুর, মির্জাপুর, জৌনপুরে এই মেডিকেল কলেজগুলি গড়ে উঠেছে
উত্তর প্রদেশে ডবল ইঞ্জিন সরকার বহু কর্মযোগীর কয়েক দশকের কঠিন পরিশ্রমের ফসল
মাধবপ্রসাদ ত্রিপাঠীর নাম নতুন এই মেডিকেল কলেজগুলি থেকে উঠে আসা চিকিৎসকদের জনসেবায় অনুপ্রাণিত করবে
মেনিনজাইটিস অসুস্থতাজনিত অসংখ্য মৃত্যুর এলাকা হিসাবে উত্তর প্রদেশের পূর্বাঞ্চলের যে অপবাদ ছিল, এখন এই পূর্বাঞ্চলই স্বাস্থ্য ক্ষেত্রে পূর্ব ভারতে নতুন দিশা দেখাতে চলেছে
সরকার যখন সংবেদনশীল হয়, তখন দরিদ্র মানুষের যন্ত্রণা উপলব্ধি করার করুণাও জাগ্রত হয়
রাজ্যে একসঙ্গে এতগুলি মেডিকেল কলেজ জনস্বার্থে উৎসর্গ করা অভূতপূর্ব; এরকম আগে কখনও হয়নি, কিন্তু কেন এখন হচ্ছে – তার পেছনে রয়েছে রাজনৈতিক সদ্বিচ্ছা ও রাজনৈতিক অগ্রাধিকার
উত্তর প্রদেশে ২০১৭ পর্যন্ত সরকারি মেডিকেল কলেজগুলিতে কেবল ১ হাজার ৯০০টি আসন ছিল; ডবল ইঞ্জিন সরকার কেবল গত চার বছরে আরও ১ হাজার ৯০০টি আসন বাড়িয়েছে
নয়াদিল্লি, ২৫ অক্টোবর, ২০২১
প্রধানমন্ত্রী শ্রী নরেন্দ্র মোদী আজ উত্তর প্রদেশের সিদ্ধার্থনগরে ৯টি মেডিকেল কলেজ উদ্বোধন করেন। মেডিকেল কলেজগুলি সিদ্ধার্থনগর, ইটা, হরদৈ, প্রতাপগড়, ফতেপুর, দেওরিয়া, গাজীপুর, মির্জাপুর ও জৌনপুর জেলায় গড়ে তোলা হয়েছে। এই উপলক্ষে উত্তর প্রদেশের রাজ্যপাল ও মুখ্যমন্ত্রী, কেন্দ্রীয় স্বাস্থ্য ও পরিবার কল্যাণ মন্ত্রী প্রমুখ উপস্থিত ছিলেন।
মেডিকেল কলেজগুলির উদ্বোধনী অনুষ্ঠানে প্রধানমন্ত্রী বলেন, কেন্দ্রীয় সরকার ও উত্তর প্রদেশ সরকার বহু কর্মযোগীর কয়েক দশকের কঠিন পরিশ্রমের ফসল। তিনি বলেন, সিদ্ধার্থনগর মাধব প্রসাদ ত্রিপাঠীজী নামে যে ব্যক্তিকে জনপ্রতিনিধি হিসাবে দেশকে উৎসর্গ করেছে, তাঁর অক্লান্ত পরিশ্রম আজও দেশকে সাহায্য করে চলেছে। সিদ্ধার্থনগরের নতুন মেডিকেল কলেজটি প্রয়াত মাধব প্রসাদ ত্রিপাঠীজীর নামে নামাঙ্কিত করার মধ্য দিয়ে তাঁকে প্রকৃত শ্রদ্ধা জানানো হয়। এই মডিকেল কলেজ থেকে যাঁরা চিকিৎসক হয়ে আসবেন, তাঁরা মাধব বাবুর নামে অনুপ্রাণিত হবেন বলেও শ্রী মোদী অভিমত প্রকাশ করেন।
প্রধানমন্ত্রী বলেন, নতুন এই ৯টি মেডিকেল কলেজের ফলে প্রায় ২ হাজার ৫০০ রোগী শয্যা বাড়বে। এমনকি, ৫ হাজার চিকিৎসক ও আধা-চিকিৎসকের সাধারণ মানুষের প্রতি সেবার সুযোগ সৃষ্টি হবে। নতুন এই মেডিকেল কলেজগুলির ফলে প্রতি বছর হাজার হাজার ছেলেমেয়ের কাছে চিকিৎসা শিক্ষার পথ আরও প্রশস্থ হবে।
প্রধানমন্ত্রী আরও বলেন, মেনিনজাইটিস-জনিত মৃত্যুর দরুণ বিগত সরকারগুলি পূর্বাঞ্চলের ভাবমূর্তি ক্ষতি করেছিল। আর আজ এই পূর্বাঞ্চল, আজকের উত্তর প্রদেশ পূর্ব ভারতে স্বাস্থ্য ক্ষেত্রে এক নতুন দিশা দেখাতে চলেছে। সংসদের সদস্য হিসাবে উত্তর প্রদেশের বর্তমান মুখ্যমন্ত্রী যোগী আদিত্যনাথ একবার সংসদে রাজ্যের দুর্বল চিকিৎসা ব্যবস্থার হাল নিয়ে দুঃখ প্রকাশ করেছিলেন। সেই ঘটনার কথা স্মরণ করে প্রধানমন্ত্রী বলেন, আজ উত্তর প্রদেশবাসী সেই যোগীজীকেই প্রত্যক্ষ করছেন। সাধারণ মানুষ যাঁকে জনগণের সেবার সুযোগ করে দিয়েছেন। এই যোগীজী রাজ্যের পূর্বাঞ্চলে এনসেফেলাইটিসের কারণে হাজার হাজার শিশুর মর্মান্তিক মৃত্যু রোধ করতে সক্ষম হয়েছে। “সরকার যখন সংবেদনশীল হয়, তখন দরিদ্র মানুষের যন্ত্রণা উপলব্ধি করার করুণা জাগ্রত হয়” বলে প্রধানমন্ত্রী অভিমত প্রকাশ করেন।
শ্রী মোদী আরও বলেন, রাজ্যে একসঙ্গে এতগুলি মেডিকেল কলেজ জনস্বার্থে উৎসর্গ করা অভূতপূর্ব। “আগে এরকম হয়নি। কিন্তু, এখন কেন হচ্ছে, তার পেছনে রয়েছে, রাজনৈতিক সদ্বিচ্ছা ও রাজনৈতিক অগ্রাধিকারের বিষয়” বলে প্রধানমন্ত্রী উল্লেখ করেন। এ প্রসঙ্গে শ্রী মোদী আরও বলেন, ৭ বছর আগে দিল্লিতে এবং ৪ বছর আগে উত্তর প্রদেশে বিগত সরকার কেবল ভোট ব্যাঙ্কের লক্ষ্যে কাজ করেছে। তাই, ভোটপ্রাপ্তির লক্ষ্যে কিছু রোগ নির্ণয় কেন্দ্র ও ছোট হাসপাতালের কথা ঘোষণা করে সন্তুষ্ট থেকেছে। তিনি বলেন, দীর্ঘদিন ধরে হয় হাসপাতাল ভবন নির্মাণ হয়নি, যদি কখনও ভবন নির্মাণ করা হয়েছে তবে সেখানে চিকিৎসা সরঞ্জাম থাকেনি। এমনকি, ভবন ও যন্ত্রপাতি দুই-ই থাকলেও সেখানে চিকিৎসক ও চিকিৎসা কর্মীরা থাকেননি। এরকম দুরাবস্থা বহুদিন চলেছে। দুর্নীতির চাকা দিবরাত্রি বিনা বাধায় ঘুরেছে। পক্ষান্তরে, দরিদ্র মানুষের কোটি কোটি টাকা আত্মসাৎ হয়েছে।
প্রধানমন্ত্রী বলেন, ২০১৪’র আগে দেশে চিকিৎসা শিক্ষার আসন সংখ্যা ছিল ৯০ হাজারের কম। দেশে গত ৭ বছরে চিকিৎসা শিক্ষায় ৬০ হাজার নতুন আসন যুক্ত হয়েছে। কেবল উত্তর প্রদেশে ২০১৭’তে সরকারি মেডিকেল কলেজের আসন সংখ্যা ছিল মাত্র ১ হাজার ৯০০। কিন্তু, ডবল ইঞ্জিন সরকার ক্ষমতায় আসার পর গত চার বছরে আরও ১ হাজার ৯০০টি আসন যুক্ত হয়েছে বলে প্রধানমন্ত্রী জানান।
CG/BD/SB
(